РЕЗОЛЮЦИЯ НА ЕВРОПЕЙСКИЯ ПАРЛАМЕНТ

от 29 април 2015 година

съдържаща забележките, които са неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2013 година, раздел III — Комисия и изпълнителни агенции

ЕВРОПЕЙСКИЯТ ПАРЛАМЕНТ,

— като взе предвид своето решение за освобождаване от отговорност във връзка с изпълнението на общия бюджет на Европейския съюз за финансовата 2013 година, раздел III — Комисия,

— като взе предвид своите решения относно освобождаването от отговорност във връзка с изпълнението на бюджетите на изпълнителните агенции за финансовата 2013 година,

— като взе предвид член 93 и приложение V към своя правилник,

— като взе предвид доклада на комисията по бюджетен контрол и становищата на другите заинтересовани комисии (A8-0101/2015),

A. като има предвид, че Сметната палата за двадесети пореден път не беше в състояние да представи положителна декларация за достоверност по отношение на законосъобразността и редовността на свързаните с отчетите плащания, което рискува да подкопае легитимността на разходите и политиките на Съюза;

Б. като има предвид, особено в ситуация, в която средствата са оскъдни, че Комисията следва да служи за пример, като показва европейска добавена стойност на своите разходи и като се уверява, че средствата, за които носи споделена или пълна отговорност, се изразходват в съответствие с приложимите финансови правила и разпоредби;

В. като има предвид, че Комисията носи крайната отговорност за изпълнението на бюджета на Съюза, а държавите членки трябва да сътрудничат лоялно на Комисията, за да се гарантира, че бюджетните кредити се усвояват в съответствие с принципите на доброто финансово управление; като има предвид, че държавите членки, и по-специално в рамките на споделеното управление на средства, носят особена отговорност за изпълнението на бюджета на Съюза;

Г. като има предвид, че в рамките на споделеното управление на средства е особено важно съобщаваните от държавите членки данни относно приходите и разходите да бъдат задоволителни и точни; като има предвид, че е особено важно държавите членки да разберат собствената си отговорност във връзка с управлението на средствата на Съюза, които са обект на споделено управление;

Д. като има предвид, че междуинституционалният диалог, заложен в член 318 от Договора за функционирането на Европейския съюз (ДФЕС), разкрива възможност за насърчаване на една нова култура, насочена към постигането на резултати, в рамките на Комисията;

Споделено и децентрализирано управление: недостатъци в управлението на Комисията и държавите членки

Резерви в областта на земеделието и развитието на селските райони

1. От политическа гледна точка не може да се гарантира, че въведените процедури за контрол в Комисията и държавите членки дават необходимите гаранции по отношение на законосъобразността и редовността на свързаните с отчетите операции в областта на земеделието и развитието на селските райони, както е видно от резервите, изразени от генералния директор на ГД „Земеделие и развитие на селските райони“ в неговия годишен отчет за дейността от 31 март 2014 г. — БД 02 — пазарни мерки: изложена на риск сума от 198,3 милиона евро; седем схеми за подпомагане в девет държави членки с 11 елемента, по отношение на които са изразени резерви: Полша — 77,6 милиона евро, Испания — 54 милиона евро, Франция — 32,4 милиона евро, Нидерландия — 16,4 милиона евро, Обединеното кралство — 8,5 милиона евро, Италия — 5 милиона евро, Чешката република — 2 милиона евро, Австрия — 1,9 милиона евро, Швеция — 0,5 милиона евро, — БД 03 — преки плащания: изложена на риск сума от 652 милиона евро; 20 разплащателни агенции, включващи съответните 6 държави членки: Испания (15 от 17 разплащателни агенции) — 153 милиона евро, Франция — 203,4 милиона евро, Обединеното кралство (PRA Англия) — 118 милиона евро, Гърция — 117,8 милиона евро, Унгария — 36,6 милиона евро, Португалия — 28 милиона евро, — БД 04 — разходи за развитие на селските райони: изложена на риск сума от 599 милиона евро; 31 разплащателни агенции, включващи съответните 19 държави членки: Белгия, България (56,8 милиона евро), Кипър, Германия (Байерн, Бранденбург), Дания, Испания (Андалусия, Астурия, Кастилия ла Манча, Кастилия и Леон, FOGGA Галисия, Мадрид), Финландия, Франция (ODARC, ASP (70,3 милиона евро), Обединеното кралство (SGRPID Шотландия, RPA Англия), Гърция, Ирландия, Италия (AGEA (52,6 милиона евро), AGREA Емилия-Романя, OPR Ломбардия, OPPAB Болцано, ARCEA Калабрия), Люксембург, Нидерландия, Полша (56,7 милиона евро), Португалия (51,7 милиона евро), Румъния (138,9 милиона евро) и Швеция, — БД 05: изложена на риск сума от 2,6 милиона евро — разходи за предприсъединителна помощ в областта на земеделието и развитието на селските райони за Турция.

Резерви в областта на регионалната политика

2. От политическа гледна точка не може да се гарантира, че въведените процедури за контрол в Комисията и държавите членки дават необходимите гаранции по отношение на законосъобразността и редовността на свързаните с отчетите операции в областта на регионалната политика, както е видно от резервите, изразени от генералния директор на ГД „Регионална и селищна политика“ в неговия годишен отчет за дейността от 31 март 2014 г.; отбелязва, че за 73 от 322 програми са изразени резерви вследствие на частично надеждната система за управление и контрол (в сравнение с 85 от 317 оперативни програми през 2012 г.); отбелязва, че извършените междинни плащания по тези програми за периода 2007—2013 г., за които са изразени резерви, възлизат на 6 035,5 милиона евро; отбелязва, че Комисията е изчислила размера на изложените на риск суми на 440,2 милиона евро.

3. Потвърждава, че въпреки че резервите са знак за недостатъци в системите за контрол на държавите членки, те са също ефективен инструмент, използван от Комисията за стимулиране на по-бързото предприемане на действия от страна на държавите членки за отстраняване на въпросните недостатъци, а по този начин и за защита на бюджета на Съюза.

Резерви в областта на заетостта и социалните въпроси

4. От политическа гледна точка не може да се гарантира, че въведените процедури за контрол в Комисията и държавите членки дават необходимите гаранции по отношение на законосъобразността и редовността на свързаните с отчетите операции в областта на заетостта и социалните въпроси, както е видно от резервите, изразени от генералния директор на ГД „Трудова заетост, социални въпроси и приобщаване“ в неговия годишен отчет за дейността от 31 март 2014 г.; отбелязва, че годишният отчет за дейността съдържа резерви по отношение на плащанията, извършени за програмния период 2007—2013 г. за изложена на риск сума в размер на 123,2 милиона евро през 2013 г.; отбелязва, че тези резерви обхващат 36 от 118 оперативни програми (ОП) по Европейския социален фонд (ЕСФ) (в сравнение с 27 от общо 117 ОП през 2012 г.).

Декларация на Сметната палата за достоверност относно надеждността и точността на отчетите

Отчети и законосъобразност и редовност на приходите — становища без резерви

5. Приветства факта, че годишните отчети на Съюза за финансовата 2013 година дават вярна представа във всички съществени аспекти за неговото състояние към 31 декември 2013 г., и отбелязва със задоволство, че свързаните с отчетите приходи за годината, приключила на 31 декември 2013 г., са законосъобразни и редовни във всички съществени аспекти.

Резерви по отношение на вноските на база брутния национален доход (БНД)

6. Изразява резерви относно начина, по който са били изчислени вноските на база БНД на държавите членки поради недостатъците ( 1 ) в извършваната от Комисията верификация на данни ( 2 ) ; припомня, че съгласно заключението на Сметната палата извършваната от Комисията верификация на данните за БНД не е била достатъчно структурирана и добре насочена.

Законосъобразност и редовност на поетите задължения — становище без резерви

7. Отбелязва със задоволство, че свързаните с отчетите поети задължения за годината, приключила на 31 декември 2013 г., са законосъобразни и редовни във всички съществени аспекти.

Законосъобразност и редовност на плащанията — отрицателно становище

8. Счита за неприемливо, че за двадесета поредна година плащанията продължават да бъдат засегнати съществено от грешки.

9. Отбелязва, че отрицателното становище на Сметната палата се основава на заключението, че системите за наблюдение и контрол са само частично ефективни и в резултат на това плащанията са засегнати от вероятен процент грешки от 4,7 %.

10. Припомня, че вероятният процент грешки за плащанията през финансовата 2012 година беше оценен на 4,8 %, за финансовата 2011 година — на 3,9 %, за финансовата 2010 година — на 3,7 %, за финансовата 2009 година — на 3,3 %, за финансовата 2008 година — на 5,2 %, за финансовата 2007 година — на 6,9 %, от което следва средна стойност от 4,6 % за периода, обхванат от предходната многогодишна финансова рамка (МФР) за периода 2007—2013 г.; отбелязва, че годишните доклади на Сметната палата следователно отчитат стабилизиране на процента грешки през 2013 г. на равнището на средната стойност за МФР за периода 2007—2013 г., което въпреки всичко сочи стабилна положителна тенденция на спад от 2009 г. насам.

11. Посочва, че съгласно годишния доклад на Сметната палата за 2013 г. процентът грешки в областите на споделено управление се изчислява на 5,2 %; отбелязва, че всички други оперативни разходи (които в по-голямата си част се управляват пряко от Комисията) имат вероятен процент грешки в размер на 3,7 %; подчертава, че и двете стойности са над прага на същественост от 2 %; подчертава, че областите на споделено управление са със значително по-висок процент грешки в сравнение с процента грешки за другите оперативни разходи.

12. Отбелязва, че в своя годишен отчет за дейността от 31 март 2014 г. генералният директор на ГД „Регионална и селищна политика“ е изразил резерви поради частично надеждна система за управление и контрол за 73 от 322 програми за 2013 г., което е по-малък дял в сравнение с 2012 г. (85 от 317 оперативни програми); отбелязва, че изложените на риск суми се изчисляват на 1 135,3 милиона евро, като резервите и съответната сума се отнасят за двата програмни периода 2007—2013 г. и 2000—2006 г.

13. Отбелязва, че генералният директор на ГД „Научни изследвания и иновации“ е изразил в своя годишен отчет за дейността от 31 март 2014 г. една резерва относно Седмата рамкова програма (РП7) и че въздействието за 2013 г. се оценява на сума между 105,5 и 109,5 милиона евро.

14. Отбелязва, че генералният директор на ГД „Морско дело и рибарство“ е изразил в своя годишен отчет за дейността от 31 март 2014 г. една резерва относно Европейския фонд за рибарство и че изложената на риск сума за 2013 г. възлиза на 10,77 милиона евро.

15. Привлича вниманието върху необходимостта от непрекъснато усъвършенстване на системите за управление и контрол в държавите членки, за да се гарантира по-доброто финансово управление на средствата на Съюза и намаляване на процента грешки в съответните сектори на политиката по време на програмния период 2014—2020 г.

Финансови корекции и събирания

16. Отбелязва, че финансовите корекции, за чието изпълнение е докладвано през 2013 г., са намалели от 3,7 милиарда евро през 2012 г. до 2,5 милиарда евро през 2013 г., и припомня, че големите финансови корекции през 2012 г. се дължат главно на еднократна корекция в размер на 1,8 милиарда евро в Испания, направена с цел коригиране на разходите за структурните фондове през периода 2000—2006 г.; отбелязва, че през 2013 г. Комисията е извършила финансови корекции и е събрала вземания в размер на 3,362 милиарда евро, което съответства на 2,3 % от плащанията от бюджета на Съюза.

17. Посочва, че натрупването на финансови корекции при изравняването на салда по програмите е изкуствено в определени моменти, както и че тези корекции не са значими поради факта, че се появяват години, след като са извършени; призовава Комисията да анализира дали извършената през 2012 г. промяна в методологията (преминаване от потвърдени корекции към приложени корекции) е най-подходяща за отразяване на действителното положение във връзка със системите за контрол и управление за дадена финансова година.

18. Отбелязва, че полученото намаление от 34 % на финансовите корекции, извършени през 2013 г. (от 3,7 милиарда евро на 2,5 милиарда евро), е било отчасти компенсирано с увеличение от 27 % на събиранията през 2013 г. (от 0,7 милиарда евро на 0,9 милиарда евро).

19. Изразява съжаление, че поради правната рамка за защита на финансовите интереси на Съюза, сложността на свързаните процедури и броя на нивата на контрол в много области грешките могат да бъдат коригирани едва няколко години след като са възникнали.

20. Посочва, че средният размер на финансовите корекции и събиранията, извършени за периода 2009—2013 г., възлиза на 2,7 милиарда евро, което представлява 2,1 % от средния размер на плащанията от бюджета на Съюза през този период; отбелязва, че според Комисията горепосочената тенденция може да се обясни с приключването на програмния период 2000—2006 г. ( 3 ) ; отбелязва по-конкретно, че що се отнася до политиката на сближаване, четири пети от корекциите, направени през периода 2007—2013 г., се отнасят до оперативни програми от предходни периоди ( 4 ) ; припомня, че държавите членки имат правото да заменят установени неотговарящи на условията за допустимост разходи със законосъобразни и редовни разходи съгласно действащата правна рамка за структурните фондове.

21. Припомня на Комисията и държавите членки, че са длъжни да предприемат корективни мерки, за да защитят бюджета на Съюза в случаите на неефективни системи за контрол или нередовни разходи; посочва, че Комисията и държавите членки използват такива корективни мерки, и отбелязва, че ако не са били приложени такива корективни мерки спрямо одитираните от Сметната палата плащания за 2013 г., общо изчисленият процент грешки щеше да бъде по-скоро 6,3 % вместо 4,7 %; подчертава, че Сметната палата е установила, че за някои от засегнатите от грешки операции, особено в областите на споделено управление, органите са разполагали с достатъчно информация, за да открият и коригират грешките; изисква следователно от Сметната палата да изчислява в бъдещите си годишни доклади процента грешки, в случай че всички корективни мерки са били предприети.

22. Освен това изразява съжаление, че тези мерки все още имат ограничено въздействие върху бюджета на Съюза, тъй като повече от 40 % от финансовите корекции, извършени през 2013 г., не се разглеждат като целеви приходи ( 5 ) , но могат да се използват от същите държави членки, предизвикали тези корекции в политиката на сближаване, като по този начин се компрометира превантивното действие на финансовите корекции.

23. Отбелязва, че приблизително 28 % от извършените през 2013 г. финансови корекции включват нетно намаляване на финансирането от Съюза за съответната програма и държава членка в рамките на политиката на сближаване.

24. Отбелязва със загриженост, че горепосоченото съобщение на Комисията от 29 септември 2014 г. не предоставя непременно надеждна информация относно оттеглените суми, събиранията и предстоящите събирания по структурните фондове от страна на държавите членки, тъй като Комисията посочва, че е трябвало да възприеме предпазлив подход поради някои слабости в предоставените от държавите членки цифри, за да гарантира, че горепосочените суми не са завишени ( 6 )

25. Изисква от Комисията и държавите членки да въведат солидни процедури за потвърждаване на времевата рамка, произхода и размера на корективните мерки и да предоставят информация, която обединява, доколкото е възможно, годината, през която е извършено плащането, годината, през която е открита съответната грешка, и годината, през която събиранията или финансовите корекции са обявени в бележките към отчетите, като се взема под внимание многогодишният характер на цялата процедура; счита освен това, че е от съществено значение да се предостави изчерпателна информация относно събиранията и финансовите корекции, както и да се осигури пълна прозрачност на данните относно отмяната на бюджетни кредити и производствата за установяване на нарушения през съответната година.

Обобщаващ доклад и годишни отчети за дейността

26. Отбелязва, че генералните директори на Комисията са изразили общо 17 остойностени резерви във връзка с разходите; посочва, че по-малкият брой остойностени резерви през 2013 г. (21 през 2012 г.) не е довел до намаляване на размера на изложената на риск сума, както и че максималната изложена на риск обща сума, обявена от Комисията в нейния обобщаващ доклад ( 7 ) , е под 4 179 милиона евро, което съответства на 2,8 % от всички извършени разходи.

27. Отправя искане към Комисията да направи по-ясно изчислението на изложената на риск сума ( 8 ) при разясняването на очакваното въздействие на корективните механизми за тази сума и да публикува в своя обобщаващ доклад подходяща „декларация за достоверност“ въз основа на годишните отчети за дейността на генералните директори.

28. Припомня, че използваните от Комисията кумулативни данни засягат корективните механизми, прилагани от Комисията и държавите членки (финансовите корекции и събиранията) няколко години след изплащането на средствата (по-специално през периодите 1994—1999 г. и 2000—2006 г.), и отбелязва, че през това време нито Сметната палата, нито Комисията е публикувала точните проценти грешки.

Натиск върху бюджета

29. Изразява загриженост относно факта, че вследствие на неприемливата позиция на Съвета по време на преговорите за годишния бюджет на Съюза и въпреки големия размер на плащанията от отчетите е видно, че неизпълнените финансови задължения (по функция 1б, главно в областта на регионалната политика, равнището на непогасените задължения в края на 2013 г. се изчислява на 23,4 милиарда евро след 5 милиарда евро в края на 2010 г., 11 милиарда евро в края на 2011 г. и 16 милиарда евро в края на 2012 г.) и други задължения са продължили да нарастват през 2013 г.; отбелязва, че към края на годината те са възлизали на 322 милиарда евро ( 9 ) и че тази цифра вероятно ще нарасне през 2014 г.

30. Припомня, че в края на 2013 г. непогасените бюджетни задължения се изчисляваха на 322 милиарда евро, като се очакваше те да се увеличат през 2014 г.; счита, че това положение е в противоречие с принципа на добро финансово управление, посочен в член 310 от ДФЕС, като по този начин поставя под въпрос законността на бюджета;

31. Подчертава, че тези „висящи“ финансови задължения са въпрос от особена важност, тъй като за първи път се определят тавани за плащанията, които в общи линии ще останат стабилни в реално изражение в продължение на няколко години ( 10 )

32. Посочва, че във време на икономическа криза финансовите ресурси са оскъдни; въпреки това отбелязва, че по отношение на голяма част от бюджета максималният размер на разходите по функциите на МФР се разпределя на годишни вноски по държави членки; отбелязва, че начинът на усвояване на средствата от държавите членки често се превръща в основната цел на политиката (съгласно принципа „използваш или губиш“) ( 11 ) ; призовава Комисията и държавите членки следователно да насърчават прехода от култура на разходите към култура на резултатите, която се фокусира върху постигнатите резултати въз основа на принципите на ефикасност, ефективност и икономичност.

33. Посочва, че брутното предварително финансиране е възлизало на 79,4 милиарда евро към края на 2013 г., и настоява, че дългите периоди на предварително финансиране могат да доведат до завишен риск от грешки или загуби; подчертава, че този риск е особено видим за функция 4 на бюджета ( ЕС — фактор от световно значение ), където извършването на една операция обикновено отнема 4 години — от момента на поемане на задължението до регистрирането на окончателните разходи по него от Комисията.

34. Настоятелно призовава Комисията отново да подготви и публикува „дългосрочна прогноза за касовите потоци“, в която да бъдат предвидени бъдещите нужди от плащания, за да се гарантира, че необходимите плащания могат да бъдат поети от одобрените годишни бюджети; изисква Комисията да представи, при необходимост, предложения за изменение на действащите разпоредби, в случай че годишните бюджети не са в състояние да осигурят достатъчно бюджетни кредити, за да се постигне съответствие с необходимото равнище на плащанията.

35. Отново изтъква необходимостта да се работи за намирането на дългосрочни решения, които могат да позволят на Комисията да си възвърне контрола върху своя бюджет; отбелязва, че е особено необходимо да се постави засилен акцент върху отчетността и да се съсредоточи вниманието върху изпълнението и постигнатите чрез разходите резултати; подчертава за целта необходимостта Парламентът да изпълнява по-съществена роля в контрола на разходите и на резултатите от изпълнението.

Финансови инструменти

36. Отбелязва, че до края на 2013 г. са били създадени 941 инструмента за финансов инженеринг (ИФИ) в рамките на 176 оперативни програми (ОП) по линия на Европейския фонд за регионално развитие (ЕФРР) и Европейския социален фонд (ЕСФ) в 25 държави членки; изразява особена загриженост, че едва 47 % от сумата от 14,3 милиарда евро (6,7 милиарда евро), която е изплатена на ИФИ, в действителност са били изплатени на крайните бенефициенти, въпреки че тази сума представлява увеличение в сравнение с 4,7-те милиарда евро, изплатени до края на 2012 г.; отбелязва, че средната степен на усвояване на средствата от 47 % в края на 2013 г. прикрива някои различия между фондовете и държавите членки; отбелязва, че средната степен на усвояване на средствата обхваща всичките 900 фонда: създадените през 2008 г., както и новосъздадените през 2013 г., чието изпълнение беше в самото си начало; счита, че докато някои фондове отчитат незадоволителни резултати, други вече са постигнали 100-процентно усвояване на средствата и в момента реинвестират револвиращи фондове.

37. Отбелязва, че в държавите членки са били създадени 14 ИФИ по линия на Фонда за развитие на селските райони; отбелязва, че 443,77 милиона евро са били изплатени на банки в Румъния, България, Гърция, Италия и Литва от бюджета на ЕС до края на 2013 г.; изразява загриженост, че от тази сума нито едно евро не е достигнало до крайните бенефициенти; отбелязва, че за шест финансови ИФИ, създадени в рамките на Европейския фонд за рибарство, са били изплатени 72,37 милиона евро на банки в Гърция, Румъния, България, Естония, Латвия и Нидерландия; отбелязва, че единствено в Латвия наличните суми са били изцяло изплатени на крайните бенефициенти, докато в Румъния на крайния бенефициент са били изплатени едва 28 % от средствата, в България — 77 %, в Естония — 91 %, а в Нидерландия и Гърция — нищо ( 12 )

38. Освен това изразява съжаление, че тези инструменти са сложни и трудни за правилно отчитане, в резултат на което и общественият контрол е още по-голямо предизвикателство; призовава Комисията да бъде по-прозрачна и да докладва редовно относно ливъриджа, загубите и рисковете, като например инвестиционните балони; настоятелно призовава Комисията да представи пълен преглед на проектите, финансирани по всеки от инструментите за финансов инженеринг, и постигнатите резултати, да посочи ясно колко средства от бюджета на Съюза са били използвани за съфинансиране на тези свързани с ИФИ проекти и да представи изчерпателен анализ на разходите и ползите на ИФИ в сравнение с по-преки форми на финансиране на проекти.

39. Приветства факта, че прилагането на финансовите инструменти се включва систематично в дневния ред по време на срещите за годишен преглед и че впоследствие слабостите се анализират и се предлагат корективни действия; признава със задоволство, че за следващия период 2014—2020 г. слабостите в областта са били коригирани, т.е. плащанията ще бъдат прехвърляни към фондовете, управляващи финансови инструменти, единствено когато реалното отпускане на средства за крайните получатели е достигнало определен процент.

40. С оглед на натиска върху бюджета за плащания и факта, че член 140, параграф 7 от Регламент (ЕС, Евратом) № 966/2012 (Финансовия регламент) изисква да се избягват прекалено големите салда по тези финансови инструменти, препоръчва на Комисията да гарантира, че вноските от бюджета на Съюза за подобни инструменти отразяват реално необходимите парични потоци.

41. Особено загрижен е от някои констатации на Сметната палата по отношение на ефективността на смесването на безвъзмездни средства от регионалните инвестиционни механизми със заеми от финансови институции в подкрепа на външните политики на Съюза ( 13 )

42. Посочва, че макар механизмите да са били успешно създадени, потенциалните ползи от смесването не са били напълно реализирани поради слабости в управлението на Комисията; призовава Комисията да превежда средствата единствено когато бенефициентът действително се нуждае от тях и да подобри извършвания от нея мониторинг на усвояването на безвъзмездната финансова помощ от Съюза.

Отговорност на Комисията и държавите членки при споделеното управление

43. Подчертава, че съгласно член 317 от ДФЕС Комисията носи крайната отговорност за изпълнението на бюджета на Съюза; посочва, че когато Комисията изпълнява бюджета в режим на споделено управление, задачите по изпълнението се делегират на държавите членки съгласно член 59 от Финансовия регламент, като по този начин изискват тяхната политическа и финансова отговорност; поради това отново изтъква факта, че държавите членки следва да действат в строго съответствие с принципа на добро финансово управление и не следва да подкопават собствената си отговорност за управлението на средствата на Съюза.

44. Отбелязва съобщението на Комисията от 28 октомври 2014 г., озаглавено „Относно приемането на препоръките на междуинституционалната работна група за създаване и използване на национални декларации“ (COM(2014) 688); отбелязва, че представянето на декларации е доброволно, и затова приветства факта, че четири държави членки — Дания, Нидерландия, Швеция и Обединеното кралство — са решили да ги представят; въпреки това изразява съжаление, че тези декларации се различават по форма, обхват, пълнота и отчетен период, и отбелязва, че в резултат на това тяхната полезност не е много голяма.

45. Посочва, че според многобройните изявления на Сметната палата националните декларации за управление, предоставени от горепосочените четири държави членки, имат много ограничена стойност в одитния процес на Сметната палата и не могат да се считат за надежден източник на информация за издаването на декларация за достоверност

46. Изразява съжаление, във връзка с гореспоменатото съобщение на Комисията от 28 октомври 2014 г., относно липсата на значителен напредък в подобряването на финансовото управление, което би могло да доведе до постоянна загуба на средства на Съюза поради погрешни решения на политическо и управленско равнище; призовава за система за налагане на санкции, ако държавите членки предават неточни сведения за програмите и декларации

47. Ето защо призовава Комисията и Съвета да предприемат конкретни и разумни стъпки, за да позволят да се постигне необходимият напредък в доброто финансово управление, включително засиленото използване на инструмента на националните декларации, който на практика не изисква много допълнителни усилия (според сведенията по-малко от 1 еквивалент на пълно работно време годишно на държава членка), като също така отбелязва, че е изключително важно държавите членки да поемат политическа отговорност за използването на средства на Съюза с публичен документ; призовава Комисията и държавите членки да публикуват не само националните декларации, но също така и годишните обобщения и декларациите за управление, за да дадат по-добра представа и да постигнат реално подобрение на финансовото управление; настоятелно призовава Комисията да представи препоръка на Парламента и Съвета за насърчаване на използването на национални декларации в съответствие с препоръките от междуинституционалната работна група за създаването и използването на национални декларации.

48. Счита, че е от съществено значение да се насърчава пълна прозрачност при използването на структурните фондове чрез публикуване на счетоводната документация на целевите проекти; призовава Комисията да направи процеса на участие в регионални търгове по-конкурентен и по-прозрачен, за да не се фаворизира клиентелизмът при достъпа до европейско финансиране.

Надеждност на съобщените от държавите членки данни

49. Отбелязва, че липсата на надеждност на контролите от първо ниво, извършени от държавите членките при споделено управление, накърнява доверието в годишните отчети за дейността, изготвени от службите на Комисията, и обобщаващия доклад, приет от Комисията, тъй като те се основават отчасти на резултатите от проверките, извършвани от националните органи; отново призовава Комисията да извърши оценка и, ако е необходимо, да коригира данните на държавите членки, за да изготви надеждни и обективни годишни отчети за дейността.

50. Изисква от генералните директори да докладват подробно в годишните си отчети за дейността за процентите грешки, съобщени от държавите членки, както и за корекциите, направени от Комисията по целесъобразност, на равнището на оперативните програми.

Държави членки с най-лоши резултати

51. Приветства прегледа на резултатите от извършените от Сметната палата одити на фондовете, управлявани чрез споделено управление в областта на селското стопанство и политиката на сближаване през периода 2009—2013 г., публикуван заедно с годишния доклад на Сметната палата за 2013 г., който отчасти разглежда отправеното от Парламента искане в резолюцията за освобождаване от отговорност за 2012 г. за информация по държави относно споделеното управление.

52. Посочва, че съгласно данните, предоставени от Сметната палата относно изложените на риск суми и проценти от Европейския фонд за регионално развитие, Европейския социален фонд и Кохезионния фонд (изходни данни, включени в годишните отчети за дейността за 2013 г. на ГД „Трудова заетост, социални въпроси и приобщаване“ и ГД „Регионална и селищна политика“), Словакия, Обединеното кралство и Испания имат най-висок процент грешки.

53. Посочва, че съгласно данните, предоставени от Сметната палата относно изложените на риск суми и проценти от Европейския фонд за гарантиране на земеделието и Европейския земеделски фонд за развитие на селските райони (изходни данни, включени в годишния отчет за дейността за 2013 г. на ГД „Земеделие и развитие на селските райони“), Румъния, България на Португалия имат най-висок процент грешки.

54. Изисква от Сметната палата да разработи свой собствен метод на отчитане по държави, като има предвид не само изложените на риск суми, но също така и системите за управление и контрол на държавите членки, заедно с корективните механизми, прилагани от Комисията и държавите членки, с цел да оцени адекватно развитието на управлението в държавите членки с най-лоши резултати и да препоръча възможно най-добрите решения.

55. Припомня, че корупцията нанася сериозни вреди на фондовете на Съюза; изразява загриженост относно данните, сочещи, че някои държави членки са особено засегнати от този феномен, и припомня в тази връзка препоръката на Комисията от 29 май 2013 г. за препоръка на Съвета относно националната програма за реформи на Италия за 2013 г. и за представяне на становище на Съвета относно програмата за стабилност на Италия за периода 2012—2017 г. ( 14 ) ; призовава за бързото приемане на директивата относно борбата с измамите, засягащи финансовите интереси на Съюза, по наказателноправен ред.

Конфликти на интереси

56. Изразява съжаление, че в някои държави членки законодателството относно конфликтите на интереси на членовете на парламента, членовете на правителството и членовете на местните съвети е неясно и недостатъчно; призовава Комисията да проучи внимателно настоящото положение и да представи препоръки или дори правно обвързващи решения, ако е необходимо; счита, че същото следва да се прилага и за кандидатите за членове и членовете на Комисията.

Приходи: собствени ресурси на база БНД

57. Отбелязва, че одитът на Сметната палата (вж. годишния доклад за 2013 г., точка 2.27) не е установил съществени грешки в изчисленията на Комисията на вноските на държавите членки и тяхното плащане, повечето от които се основават на прогнозни данни за брутния национален доход (БНД) за 2013 г.

58. Изисква от Комисията да гарантира, че данните от Евростат и държавите членки са идентични, тъй като показателят БНД е основният критерий не само за приходите, но също така и за разходите на Съюза.

59. Припомня критиките, формулирани от Сметната палата в годишния ѝ доклад за 2012 г. по отношение на липсата на ефективност на извършваната от Комисията верификация на данните за БНД (вж. годишния доклад за 2012 г., точка 2.41); подчертава, че продължителното използване на общи резерви и прекомерната продължителност на цикъла на верификация на данните за БНД, използвани за целите на собствените ресурси, могат да доведат до бюджетна несигурност, както стана ясно от дискусиите между държавите членки относно проект за коригиращ бюджет № 6 към общия бюджет за 2014 г. ( 15 )

60. Изразява съжаление, че някои държави членки не са предвидили, че това ще доведе до увеличение на бюджетната им вноска, въпреки че са били осведомени за промените в статистическата методология за изчисляване на вноската на база БНД от пролетта на 2014 г.

61. Изразява съжаление, че Комисията е настояла да разглежда това досие като досие от чисто технически характер ( 16 ) , въпреки че е била осведомена от пролетта на 2013 г., че промените в статистическата методология за изчисляване на вноската на база БНД ще доведат до голямо увеличение на вноските на някои държави членки.

62. Припомня, че Сметната палата е заключила в своето Становище № 7/2014 ( 17 ) , че предложението на Комисията да разреши отложените плащания на данъка върху добавената стойност (ДДС) и салдата и корекциите на БНД в случай на извънредни обстоятелства може да увеличи сложността на системата на собствените ресурси и бюджетната несигурност на държавите членки.

63. Посочва по-конкретно, че предложението на Комисията за изменение на Регламент (ЕО, Евратом) № 1150/2000 за прилагане на Решение № 2007/436/ЕО, Евратом относно системата на собствени ресурси на Европейските общности (COM(2014) 704) се отнася единствено до отлагането на крайния срок за предоставяне от държавите членки на наличните ресурси в случай на наличие на значителни суми вследствие на положителни салда и корекции на ДДС и БНД, и отбелязва, че ако държавите членки имат големи отрицателни салда и корекции на ДДС и БНД, Комисията може да бъде задължена да събира допълнителни приходи посредством коригиращ бюджет.

64. Изразява съжаление, че досега Съветът не е могъл да постигне никакъв напредък по отношение на реформата на системата на собствените ресурси въз основа на тези законодателни предложения, въпреки че Комисията предложи цялостна реформа на системата на собствените ресурси, която беше приветствана от Парламента ( 18 ) и имаше за цел да направи системата на собствените ресурси по-справедлива, по-разбираема, по-прозрачна, по-ефективна и да намали националните вноски.

Мерки, които трябва да бъдат предприети

65. Настоятелно призовава Комисията: — да скъси продължителността на своя цикъл на верификация на данните за БНД, използвани за целите на собствените ресурси, до максимум четири години, ако е необходимо, при стартирането на процедури за установяване на нарушение и/или налагането на строги срокове за отмяна на резервите, — да ограничи използването на общи резерви до изключителни случаи, при които съществуват значителни рискове от увреждане на финансовите интереси на Съюза: т.е. когато дадена държава членка извършва основна ревизия по време на цикъла на верификация или на нередовни интервали, — да състави план за действие за отстраняване на слабостите, установени от Сметната палата в нейния Специален доклад № 11/2013, и да докладва за него пред Парламента и Сметната палата до края на юни 2015 г., — да въведе и да извършва строг мониторинг на подробен план за действие с ясни цели с оглед преодоляване на проблемите при съставянето на националните отчети на Гърция, — да внесе изменение към горепосоченото предложение на Комисията (COM(2014) 704) с цел да оправомощи Комисията да отсрочи възстановяването на сумите в случай на „отрицателни“ салда и корекции.

66. Посочва слабостите, установени от Сметната палата в нейния Специален доклад № 2/2014, озаглавен „Добре ли се управляват преференциалните търговски режими“, в стратегията за контрол и управлението на риска в Германия, Франция и Обединеното кралство, които водят до потенциални загуби за бюджета на Съюза; отбелязва, че тези слабости бяха потвърдени от размера на потенциално загубените приходи в тези три държави членки; отбелязва, че чрез екстраполация на грешките, открити в извадката от 2009 г., Сметната палата е изчислила, че размерът на застрашените мита в тези държави членки поради изтекла давност е 655 милиона евро; отбелязва, че това представлява около 6 % от брутния размер на вносните мита, събрани в петте избрани държави членки за посочената година, които включват 167 милиона евро за Германия, 176 милиона евро за Франция и 312 милиона евро за Обединеното кралство.

Селско стопанство

Селско стопанство: демографски предизвикателства и предизвикателства по отношение на структурата на бенефициентите

67. Посочва, че демографските промени засягат общата селскостопанска политика (ОСП) повече от всяка друга политика на Съюза, тъй като близо една трета от 12-те милиона земеделски производители в Съюза, за които са предназначени повече от 45 % от бюджета на Съюза, са на възраст над 65 години и само 6 % са на възраст под 35 години ( 19 ) ; следователно приветства програмите за насърчаване на младите земеделски производители, започнати в рамките на реформата на ОСП.

68. Изразява съжаление, че мерките, предприети от Комисията в областта на селскостопанската политика, досега не са могли да коригират демографския дисбаланс, и призовава Комисията да преразгледа бюджетната подкрепа за селското стопанство с оглед на това.

69. Подчертава факта, че по-малко от 2 % от земеделските производители в Съюза получават 31 % от преките плащания по ОСП; посочва, че ОСП следва да бъде по-специално насочена към дребните земеделски производители, и счита, че настоящата практика допълнително подкопава политическото одобрение на ОСП.

70. Отново посочва, че за да направят ОСП по-справедлива, Парламентът и Съветът въведоха ( 20 ) намаление на плащанията над 150 000 EUR и евентуално определяне на горна граница на преките плащания; ето защо изисква Сметната палата да извърши одит на ефикасността и ефективността на тази мярка в очакване на следващите ѝ годишни доклади.

71. Посочва, че селскостопанските системи в Чешката република, следвана от Словакия, Унгария, Германия и България, се характеризират с най-голямо неравенство ( 21 ) ; призовава Комисията и държавите членки да балансират по-добре структурата на своите бенефициенти и изисква от генералния директор на ГД „Земеделие и развитие на селските райони“ да прилага всяка година към своя годишен отчет за дейността индикативни данни за разпределението на преките плащания на помощи по ОСП за земеделските производители по държави членки и категория на бенефициентите.

Селско стопанство: процент грешки в първия стълб

72. Изразява съжаление за това, че плащанията по линия на Европейския фонд за гарантиране на земеделието (ЕФГЗ) са засегнати от съществени грешки през 2013 г., че по оценки на Сметната палата вероятният процент грешки е 3,6 % (3,8 % през 2012 г.) ( 22 ) и че от петте системи за контрол, одитирани във връзка с плащанията, признати за разходи, две са оценени като неефективни, две като частично ефективни и само една като ефективна.

73. Подчертава, че в 33 от общо 101 случая на количествено измерими грешки, установени от Сметната палата, националните органи са разполагали с достатъчно информация, за да предотвратят, открият и коригират грешките поне отчасти, и че ако цялата тази информация е била използвана правилно, вероятният процент грешки за тази област би бил с 1,1 % по-нисък и следователно относително близо до прага на същественост от 2 %; подчертава, че държавите членки носят важна отговорност за правилното и законосъобразно изпълнение на бюджета на Съюза, когато отговарят за управлението на финансовите средства на Съюза.

Кръстосано спазване

74. Посочва, че одитът на Сметната палата е обхванал изискванията за кръстосано спазване и че случаите на нарушаване на изискванията за кръстосано спазване са разглеждани като грешки, когато е установено, че нарушението е съществувало в годината на подаване на заявлението за помощ от страна на земеделския производител; посочва, че Сметната палата включва недостатъците в областта на кръстосаното спазване при изчисляването от нейна страна на процента грешки, като същевременно отбелязва, че според Комисията кръстосаното спазване не засяга допустимостта за плащане, а само задейства административни санкции.

75. Отбелязва, че Комисията заявява в своя отговор до Сметната палата, че правната рамка за програмния период 2014—2020 г. е била опростена, и изисква Комисията да докладва до края на 2015 г. как тези мерки за опростяване са функционирали на практика и какви допълнителни мерки биха могли да се предприемат по отношение на останалите сложни правила и условия за допустимост.

Процент грешки при пазарните мерки

76. Изразява загриженост относно факта, че изчисленият от Комисията процент грешки във връзка с мерките за селскостопанския пазар достига 7,44 %; изразява съжаление относно факта, че това е вторият най-висок процент грешки в област на политиката през 2013 г.

77. Подчертава, че резервите, формулирани от генералния директор на ГД „Земеделие и развитие на селските райони“ в годишния отчет за дейността за 2013 г., потвърждават тревожното състояние на пазарните мерки, като се посочват седем схеми за подпомагане в девет държави членки, по-специално в секторите на плодовете и зеленчуците, преструктурирането на лозя, инвестициите във винарския сектор, възстановяванията при износ на птиче месо и схемата за предлагане на мляко в училищата.

78. Обръща внимание на факта, че много от по-малките програми, като например схемите за предлагане на плодове и мляко в училищата, не са лесни за използване, отчасти поради свързаната с тях бюрокрация и по тази причина тяхното прилагане и изпълнение е по-ниско от оптималното.

79. Изразява съжаление относно значителните слабости в прилаганите процедури за контрол при признаването на групи производители ( 23 ) на плодове и зеленчуци в Полша, Австрия, Нидерландия и Обединеното кралство, които са разкрити от Сметната палата в годишния ѝ доклад за 2013 г. и потвърдени от генералния директор на ГД „Земеделие и развитие на селските райони“, който в своя годишен отчет за дейността за 2013 г. е изразил резерва въз основа на прогнозното си изчисление, че около 25 % от общите разходи по тази мярка са изложени на риск, т.е. 102,7 милиона евро.

80. Изразява съжаление по-специално във връзка с недостатъците, установени от Комисията по отношение на мярката за „преструктуриране на лозя“ в Испания, които обосновават резервата, изразена от генералния директор на ГД „Земеделие и развитие на селските райони“ въз основа на коригиран процент грешки от 33 % и изложена на риск сума в размер на 54 милиона евро, и мярката за „износ на птиче месо във Франция“ въз основа на коригиран процент грешки от 69,6 % и изложена на риск сума в размер на 29,3 милиона евро.

Надеждност на данните на държавите членки в областта на преките плащания

81. Приветства факта, че тъй като процентите грешки, съобщени от държавите членки в техните статистически данни от проверките, не обхващат всички компоненти на процента остатъчни грешки и невинаги са надеждни, ГД „Земеделие и развитие на селските райони“ е извършила индивидуална оценка за всяка разплащателна агенция въз основа на цялата информация, с която разполага, в т.ч. одитните констатации на Сметната палата.

82. Повтаря твърденията на Сметната палата ( 24 ) , че резултатите от новия подход показват, че от статистическите данни на държавите членки от проверките, от декларациите на директорите на разплащателните агенции и от дейността на сертифициращите органи може да се осигури единствено ограничено ниво на увереност.

83. Посочва, че въпреки факта, че почти всички разплащателни агенции за преките плащания са били акредитирани и сертифицирани от сертифициращите органи, и въпреки факта, че 79 от 82-те декларации за достоверност от разплащателните агенции са получили становище без резерви от сертифициращите органи през 2013 г., потвърждавайки по този начин точността на декларациите за достоверност, представени от директорите на разплащателните агенции, Комисията е трябвало да коригира във възходяща посока процентите грешки, съобщени от 42 от общо 68 разплащателни агенции с процент остатъчни грешки над 2 %.

84. Посочва, че петте разплащателни агенции с най-висок процент грешки са били: 1. Обединено кралство, RPA 5,66 % (съобщено от държавите членки: 0,67 %) 2. Гърция, OKEPE 5,17 % (съобщено от държавите членки: 0,83 %) 3. Испания, AVGA 4,71 % (съобщено от държавите членки: 1,93 %) 4. Португалия, IFAP 4,37 % (съобщено от държавите членки: 0,82 %) 5. Румъния, PIAA 4,27 % (съобщено от държавите членки: 1,77 %)

85. Изразява съжаление, че настоящата законодателна рамка не предвижда санкции за неточно или невярно докладване ( 25 ) от страна на разплащателните агенции.

86. Призовава длъжностните лица на Съюза да засилят надзора и да наблюдават и координират по-тясно националните разплащателни агенции в рамките на съответните държави членки с цел преодоляване на недостатъците, с които те се сблъскват, по-специално що се отнася до тези разплащателни агенции, които системно отчитат неудовлетворителни резултати през последните три години, с оглед на по-ефективното управление на плащанията.

ИСАК и СИЗП

87. Споделя становището, изразено от Комисията и Сметната палата, че като цяло интегрираната система за администриране и контрол (ИСАК) е от съществено значение за предотвратяването и намаляването на грешките в заявленията от земеделските производители, и посочва, че правилното ѝ функциониране е трябвало да гарантира, че преките селскостопански плащания не са засегнати от съществени грешки.

88. Изразява съжаление, че постоянното наличие на слабости във връзка с изключването на неотговарящи на условията за допустимост земи от Системата за идентификация на земеделски парцели (СИЗП) и в административното обработване на заявленията от земеделските производители значително допринася за същественото ниво на грешки, засягащи плащанията по линия на ЕФГЗ.

89. Отново подчертава хоризонталното измерение на установените в СИЗП слабости; отбелязва, че от 2007 г. насам Сметната палата е проверила ИСАК в 38 разплащателни агенции във всичките 28 държави членки, и изразява дълбоко съжаление, че само седем от системите за контрол са оценени като ефективни, 22 като частично ефективни и девет като неефективни; призовава Комисията да гарантира, че финансовите рискове за бюджета се покриват чрез нетни финансови корекции.

Процедури, които гарантират възстановяване на недължими плащания

90. Изразява загриженост относно посочения от Сметната палата ( 26 ) факт, че сумите, загубени в резултат на нередности или небрежност във връзка със задълженията за 2008 г. или по-ранни години са били доведени до знанието на длъжниците в Ирландия със значително закъснение и в продължение на няколко години не са били предмет на процедури за възстановяване на неправомерно изплатени суми или на процедури за принудително изпълнение.

91. Посочва, че до края на 2012 г. от общо 6,7 милиона евро задължения във връзка с тези референтни години 2,3 милиона евро са били поети от бюджета на Съюза съгласно правилото 50/50 въпреки забавянето, констатирано от Сметната палата в процедурата за уведомяване, и се опасява, че средствата ще бъдат окончателно загубени за бюджета на Съюза.

92. Също така изразява загриженост относно констатациите на Сметната палата относно факта, че италианските органи не са вписали дали задълженията се дължат на нередности или административни грешки, които евентуално биха могли да доведат до тежест за бюджета на Съюза; призовава Комисията да направи подробен анализ на положението и да докладва преди края на годината.

93. Отбелязва, че според данните, предоставени в годишния отчет за дейността на ГД „Земеделие и развитие на селските райони“ ( 27 ) за 2013 г., държавите членки с най-лоши резултати по отношение на възстановяването на недължими плащания са България с процент на възстановяване от 4 %, Гърция с 21 %, Франция с 25 %, Словения с 25 %, Словакия с 27 % и Унгария с 33 %; изразява загриженост относно тревожно ниските равнища на възстановяване в някои области и изисква от Комисията да изготви доклад за причините и възможностите за постигане на подобрения.

Процедура за уравняване на сметки

94. Отбелязва, че през 2013 г. Комисията е взела четири решения относно съответствието, които са довели до финансови корекции в размер на 1 116,8 милиона евро (861,9 милиона евро за ЕФГЗ и 236,2 милиона евро за Европейския земеделски фонд за развитие на селските райони (ЕЗФРСР), което представлява около 2 % от бюджета на Съюза за земеделие и развитие на селските райони за 2013 г. (1,4 % през периода 2008—2012 г.).

95. Посочва, че тази сума не може да се сравни с посочения от Сметната палата вероятен процент грешки, тъй като извършваните от Комисията одити на съответствието се основават на системите, нямат за цел проверка на редовността на свързаните операции, покриват разходи, свързани с няколко бюджетни години, водят до финансови корекции, 65 % от които са въз основа на фиксирана ставка, и следователно не позволяват да се изчисли годишен процент грешки ( 28 )

96. Подчертава, че според констатациите на Сметната палата ( 29 ) повишаването на средното ниво на финансовите корекции през 2013 г. в сравнение с периода 2008—2012 г. се дължи най-вече на намаляването на броя на неприключените одитни досиета от 553 в края на 2012 г. до 516 в края на 2013 г. и че уреждането на тези досиета, които са свързани с финансовите години преди 2010 г., е довело до финансови корекции в размер на 881 милиона евро (79 % от общия размер).

97. Изразява загриженост, че независимостта на помирителния орган, който може да участва в процедурата за уравняване с оглед на съответствието, не е гарантирана от разпоредбите, които понастоящем са в сила ( 30 )

Развитие на селските райони, околна среда, рибарство и здравеопазване

98. Отбелязва, че плащанията в областите развитие на селските райони, околна среда, рибарство и здравеопазване са засегнати от съществени грешки през 2013 г., като вероятният процент грешки намалява от 7,9 % през 2012 г. до 6,7 %, и че седем от 13-те системи за наблюдение и контрол, одитирани във връзка с плащанията, признати за разходи, в държавите членки са оценени като частично ефективни, а шест — като неефективни.

99. Изразява съгласие със становището на Сметната палата, че вероятният процент грешки щеше да намалее до 2 %, ако националните органи бяха използвали цялата налична информация, за да се предотвратят, открият и коригират грешките; подчертава, че държавите членки носят важна отговорност за правилното и законосъобразно изпълнение на бюджета на Съюза, когато отговарят за управлението на финансовите средства на Съюза.

100. Изразява съжаление относно факта, че средният процент грешки, изчислен от Сметната палата за развитието на селските райони, през последните три години е бил 8,2 %, докато през 2013 г. е бил 7,9 % ( 31 ) ; изразява дълбоко съжаление, че това е най-високият процент грешки в област на политиката през 2013 г..

101. Отбелязва, че установените от Сметната палата грешки са възникнали главно поради неспазване от страна на бенефициентите на изискванията за допустимост, неправилно прилагане на правилата за възлагане на обществени поръчки и неспазване на агроекологичните задължения.

102. Изразява загриженост относно факта, че Сметната палата е установила, че предполагаемите умишлени нарушения от страна на частни бенефициенти са допринесли за една осма от процента грешки в областта на развитието на селските райони, и изразява съжаление относно факта, че специалната мярка за развитие на селските райони „Добавяне на стойност към земеделските и горските продукти“ е имала най-значителен принос за процента грешки за частните инвестиции ( 32 ) , в резултат на което Сметната палата е изразила сериозни опасения относно ефикасността и ефективността на мярката за постигането на целите ѝ в областта на политиката.

103. Изразява съгласие със становището, изразено от Сметната палата ( 33 ) , че грешките са се дължали отчасти на сложността на правилата и голямото разнообразие от схеми за подпомагане в рамките на програмите за периода 2007—2013 г.: общо 46 мерки за развитие на селските райони, всяка от които със собствени правила и изисквания.

104. Признава все по-честото спиране и прекъсване на плащанията от страна на Комисията, чрез което се гарантира систематично предприемане на корективни действия в случаите на установени недостатъци.

105. Приветства преразгледания подход на Комисията за изчисляване на процента остатъчни грешки, като се вземат предвид всички съответни одити и сведения, с цел коригиране на докладвания от държавите членки процент грешки.

106. Изразява съжаление относно липсата на надеждност на съобщените от държавите членки данни за резултатите от техните проверки; отбелязва, че сертифициращите органи са изразили становище с резерви, като са посочили процент грешки над 2 % само за девет от общо 74 разплащателни агенции ( 34 ) , докато Комисията е изразила становище с резерви за 31 агенции в 24 държави членки ( 35 )

107. Изразява съжаление относно липсата на качествени корективни действия от страна на някои държави членки и липсата на систематичен подход за премахване на причините за грешките във всички държави членки; подчертава, че липсват превантивни действия срещу една широко разпространена слабост на равнището на Съюза.

108. Признава, че основните фактори, които са причина за непълното усвояване на 4 300 000 EUR по глава 17 04 „Безопасност на храните и фуражите, здраве на животните, хуманно отношение към животните и здраве на растенията“, са 900 000 EUR, свързани с целеви приходи за различни програми, които могат да бъдат използвани през 2014 г., и 2 000 000 EUR, свързани с Фонда за извънредни положения; отбелязва, че от тази сума 50 %, т.е. 1 000 000 EUR, са пренесени за 2014 г. (за справяне с болестта „син език“ в Германия) и са усвоени през тази година.

Искания към Комисията, държавите членки и Сметната палата относно земеделието и развитието на селските райони

109. Отправя искане към Сметната палата да изчисли поотделно процентите грешки за пазарните мерки и преките плащания в първия стълб на ОСП.

110. Препоръчва на Комисията да наблюдава активно прилагането на корективни действия във връзка със слабостите в системата за контрол, прилагана по отношение на подпомагането от Съюза за признаването на групи производители на плодове и зеленчуци в Полша и в оперативните програми за организации на производители в Австрия, Нидерландия и Обединеното кралство.

111. Настоятелно призовава Комисията да демонстрира добавената стойност на Съюза за мерките за селскостопанския пазар, като се има предвид рискът от евентуални загуби за бюджета на Съюза, и отправя искане към Комисията да разгледа възможността за тяхното преустановяване, ако този риск е твърде висок; отправя искане към Комисията да докладва в своя доклад за последващите действия по освобождаването от отговорност във връзка с изпълнението на бюджета за 2013 г. за действията, предприети от Европейската служба за борба с измамите (OLAF) предвид одитната мисия за възстановяванията при износ на птиче месо във Франция.

112. Отправя искане към Комисията да изготви предложения за въвеждане на санкции за неточно или невярно докладване от страна на разплащателните агенции, включително следните три измерения, а именно статистическите данни от проверките, декларациите от разплащателните агенции и извършената от сертифициращите органи дейност; иска Комисията да бъде оправомощена да отнема акредитацията на разплащателните агенции при тежки случаи на погрешно представяне на данни.

113. Настоятелно призовава генералния директор на ГД „Земеделие и развитие на селските райони“ да прецени реалната добавена стойност на забавянето в продължение на години наред на обосновани резерви за слабости в СИЗП, след като те очевидно имат хоризонтално измерение.

114. Отправя искане към Комисията и държавите членки да предприемат необходимите мерки, за да гарантират използването на целия потенциал на ИСАК, и по-конкретно да гарантират точното оценяване и регистриране на допустимостта и размера на земеделските парцели от държавите членки и предприемането на незабавни корективни действия от държавите членки в случаите, когато ИСАК е засегната от системни грешки.

115. Настоятелно призовава Комисията да хвърли светлина върху фактите, докладвани от Сметната палата в Ирландия и Италия в точки 3.24 и 3.25 от нейния годишен доклад за 2013 г. относно нередностите при възстановяването на недължими плащания, да предприеме необходимите корективни мерки и да докладва за тях на Парламента до юни 2015 г.

116. Настоятелно призовава Комисията да предприеме действия за допълнително намаляване на броя на неприключените одитни досиета в процедурата за уравняване на сметки, за да даде възможност всички одити, извършени преди 2012 г., да бъдат приключени до края на 2015 г.

117. Призовава по-специално мандатът на членовете на помирителния орган, които участват в процедурата за уравняване на сметки, да бъде времево ограничен до първоначален срок от три години, който евентуално може да бъде удължен с максимум една година; освен това изисква да се избягват евентуалните конфликти на интереси при разглеждането на тези досиета и държавите членки да не бъдат представлявани в помирителния орган в случаите, когато са пряко засегнати от финансовите корекции.

118. Отправя искане към Комисията да докладва подробно пред Парламента относно прилагането на горната граница за преките плащания по ОСП за всяка държава членка поотделно.

119. Призовава за една по-малко бюрократична ОСП с цел намаляване на процента грешки; по тази причина приветства поетия от Комисията ангажимент да превърне опростяването и субсидиарността в един от основните приоритети за следващите пет години; призовава за това разплащателните агенции с трайно неудовлетворителни резултати да бъдат лишавани от акредитацията си в крайните случаи.

120. Призовава Комисията да представи своевременно подробен план за намаляване на бюрокрацията в ОСП с 25 % през следващите пет години.

121. Отправя искане към Сметната палата да разгледа областта на политиката за развитие на селските райони в отделна глава от годишния си доклад или поне да изчисли отделни проценти грешки за областта на политиката за развитие на селските райони, рибарството и програмата LIFE+.

122. Препоръчва на Комисията да гарантира, че плановете за действие на държавите членки в областта на развитието на селските райони ще бъдат завършени, като се включат всички региони и мерки в техния обхват, и особено инвестиционните мерки, и се вземе предвид одитът на Комисията и Сметната палата.

123. Отправя запитване към Комисията за последващите действия във връзка със случаите на предполагаеми умишлени нарушения, докладвани от Сметната палата на Европейската служба за борба с измамите, по-специално по отношение на мярката за развитие на селските райони „Добавяне на стойност към земеделските и горските продукти“, и я призовава да преразгледа изцяло концепцията за тази мярка в контекста на критичните забележки, отправени от Сметната палата по отношение на нейната ефикасност и ефективност в доклада на Комисията за последващите действия по освобождаването от отговорност във връзка с изпълнението на бюджета за 2013 г.

124. Настоятелно призовава Комисията да следи отблизо изпълнението на програмите за развитие на селските райони и в своите одити за съответствие да взема предвид приложимите правила, включително приетите на национално равнище по целесъобразност, с цел да се намали рискът от повторение на слабостите и грешките, възникнали по време на програмния период 2007—2013 г.

Рибарство

125. Отбелязва изразената от ГД „Морско дело и рибарство“ резерва относно процента на грешки, надвишаващ 2 % по отношение на разходите, декларирани от някои държави членки, както и относно доклад, който не се счита за надежден, и липсата на доклад в случая на една държава членка; изразява съжаление относно положението по отношение на съответната държава членка; въпреки това отбелязва, че положението се е подобрило вследствие на указанията на Комисията към въпросната държава членка.

126. Изразява съжаление относно факта, че с изключение на тези забележки Сметната палата не е предоставила по-точни подробности относно резултата от своите одити за конкретната област на рибарството и морското дело, и призовава тази информация да бъде оповестена в интерес на прозрачността.

127. Потвърждава, че 92,31 % от плащанията на ГД „Морско дело и рибарство“ са били извършени навреме; въпреки това отбелязва със загриженост, че броят на забавените плащания се е увеличил в сравнение с предходната финансова година; констатира със задоволство, че лихвите за забава, изплатени през 2013 г., са намалели, и следователно насърчава ГД „Морско дело и рибарство“ да продължи да спазва сроковете за плащане в съответствие със съответните правила.

Регионална политика, транспорт и енергетика

„ЕС 2020“

128. Подчертава, че от общия размер на плащанията за тази група политики (45 311 милиона евро) през 2013 г. 96 % (43 494 милиона евро) са за регионалната политика, осъществявана най-вече чрез ЕФРР и Кохезионния фонд (КФ), 1 059 милиона евро са за мобилност и транспорт и 758 милиона евро са за енергетика.

129. Признава решаващата роля на регионалната политика на Съюза за намаляването на регионалните различия и насърчаването на икономическото, социалното и териториалното сближаване между регионите на държавите членки и между държавите членки; признава, че тази политика е основната общоевропейска политика за дългосрочни инвестиции в реалната икономика, която представлява 29 % от общите бюджетни разходи на Съюза през 2013 г. и е утвърден инструмент за създаване на растеж и работни места в Съюза, който подкрепя постигането на целите на стратегията „Европа 2020“.

130. Признава важната роля на политиките в областта на транспорта и енергетиката за създаването на сигурни, устойчиви и конкурентоспособни транспортни и енергийни системи и услуги за гражданите и предприятията в Съюза и подчертава приноса на тези политики за изпълнението на целите на стратегията „Европа 2020“.

131. Приветства факта, че Комисията прави оценка на ефективността, ефикасността, съгласуваността и европейската добавена стойност на регионалната политика чрез последващата оценка; очаква да бъде редовно информиран за оценката на Комисията.

132. Подчертава, че Комисията следва да гарантира, че тя получава последователна и надеждна информация от държавите членки за използването на финансирането от ЕФРР; счита, че информацията следва да указва напредъка на оперативните програми, не само от финансова гледна точка, но и от гледна точка на изпълнението ( 36 )

133. Обръща внимание на многогодишния характер на системата за управление на селскостопанската политика и подчертава, че окончателната оценка на нередностите, свързани с изпълнението на политиката, ще бъде възможна едва при приключване на програмния период.

Грешки

134. Отбелязва, че от 180-те операции, които Сметната палата е одитирала, 102 операции (57 %) са засегнати от грешки; отбелязва, че Сметната палата изразява 95 % увереност, че процентът грешки в популацията е между 3,7 % и 10,1 % (съответно долна и горна граница на грешките) и че въз основа на 40-те количествено измерени от нея грешки счита, че вероятният процент грешки е 6,9 % (2012 г.: 6,8 %).

135. Подчертава, че в 17 случая на количествено измерими грешки, допуснати от крайните бенефициенти, националните органи са разполагали с достатъчно информация, за да предотвратят, открият и коригират грешките преди да декларират разходите пред Комисията; отбелязва, че ако цялата тази информация е била използвана за коригиране на грешките, изчисленият вероятен процент грешки по тази глава е щял да бъде с три процентни пункта по-нисък; подчертава, че държавите членки носят важна отговорност за правилното и законосъобразно изпълнение на бюджета на Съюза, когато отговарят за управлението на финансовите средства на Съюза.

136. Посочва, че при разходите по ЕФРР и КФ, както и в областта на мобилността, транспорта и енергетиката, основните рискове по отношение на съответствието са свързани с: грешки при правилата за обществените поръчки (39 %), недопустими проекти/дейности или бенефициенти (22 %), недопустими разходи, включени в декларациите за разходи (21 %) и неспазване на правилата за държавните помощи за ЕФРР и КФ; приветства действията на Комисията, предприети за смекчаване на тези рискове, и я насърчава да продължи да предоставя насоки и обучение на управляващите органи относно установените рискове; очаква, че новите регламенти и правила за програмния период 2014—2020 г. ще допринесат за намаляването на риска от грешки и за постигането на по-добри резултати чрез по-голямо опростяване и изясняване на процедурите.

Надеждност на отчетите на държавите членки

137. Отбелязва, че органите на държавите членки са дали 322 национални одитни становища относно техните оперативни програми и че в 209 случая (65 %) одитните становища са посочили процент грешка под 2 %; отбелязва, че когато Комисията е проверила данните, тя е могла единствено да потвърди съобщените от държавите членки проценти грешки в 78 национални одитни становища; отбелязва, че 244 одитни становища е трябвало да бъдат коригирани от Комисията ( 37 ) ; призовава Комисията в бъдеще да докладва всички подробности за промените в процентите грешки, внесени от ГД „Регионална политика“.

138. Отбелязва, че Комисията е счела за ненадеждни всички национално одитирани проценти грешки в докладите на Словакия, десет от петнадесетте процента грешки в докладите на Унгария, два от седемте процента грешки в докладите за България и един от четирите в докладите на Белгия; изисква от Комисията да посочи дали и как техните корекции с фиксирана ставка, наложени с цел защита на бюджета на Съюза (25 % за една програма и 10 % за девет програми в Словакия, две за България и Италия и една за Белгия ( 38 ) ), са коригирали положението.

139. Подчертава, че отчитането на грешки за следните оперативни програми е било особено ненадеждно: Държава членка Програма Наименование Отпусната сума, милиони евро Процент грешки по държави членки в годишните доклади за контрол (%) Единна ставка за грешки, приложена от Комисията (%) BE 2007BE162PO001 Брюксел, Регионална конкурентоспособност 56,93 6,23 10 BG 2007BG161PO002 Техническа помощ 1 466,43 4,10 10 DE 2007DE162PO006 ЕФРР Бремен 142,01 0,31 5 DE 2007DE161PO003 ЕФРР Мекленбург –Западна Померания 1 252,42 0,81 5 DE 2007DE162PO005 ЕФРР Хесен 263,45 0,04 5 ETC 2007CB063PO052 INTERREG IV Италия/Австрия 60,07 2,77 10 ETC 2007CG163PO030 Словакия/Чешка република 92,74 0,96 10 ETC 2007CB163PO019 Мекленбург/ЗП — Полша 132,81 0,02 5 HU 2007HU161PO001 Икономическо развитие 2 858,82 0,71 5 HU 2007HU161PO007 Транспорт 5 684,24 0,54 5 HU 2007HU161PO003 Западна Панония 463,75 1,30 5 HU 2007HU161PO004 Западна Голяма низина 748,71 1,30 5 HU 2007HU161PO005 Централна Трансдунавия 507,92 130 5 HU 2007HU161PO006 Северна Унгария 903,72 1,30 5 HU 2007HU161PO009 Северна Голяма низина 975,07 1,30 5 HU 2007HU161PO011 Южна Трансдунавия 705,14 1,30 5 HU 2007HU161PO001 Централна Унгария 1 467,20 0,10 5 IT 2007IT161PO007 Развитие Мецоджорно 579,04 0,63 10 IT 2007IT161PO008 Калабрия 1 499,12 2,45 10 SL 2007SL161PO001 Потенциал за регионално развитие 1 783,29 2,80 5 SL 2007SL161PO002 Инфраструктура 1 562,06 2,80 5 SK 2007SK161PO006 Конкурентоспособност и икономически растеж 968,25 0 25 SK 2007SK161PO005 Здравеопазване 250,00 1,79 25 SK 2007SK161PO001 Информационно общество 843,60 1,79 10 SK 2007SK16UPO001 Научни изследвания и развитие 1 209,42 1,30 10 SK 2007SK161PO002 Околна среда 1 820,00 0,33 10 SK 2007SK161PO004 Транспорт 3 160,15 0,74 10 SK 2007SK161PO003 Регионална ОП 1 554,50 0,32 10 SK 2007SK161PO007 Техническа помощ 97,60 1,79 10 SK 2007SK162PO001 Братислава 95,21 1,79 10 UK 2007UK162PO001 Равнини и планини Шотландия 375,96 5,98 8,42 UK 2007UK161PO002 Западен Уелс и долини 1 250,38 036 5 UK 2007UK162PO012 Източен Уелс 72,45 0,36 5

140. Изисква от Комисията да докладва в бъдеще за процента грешки по отделни програми, както са съобщени от държавите членки и приети/коригирани от Комисията в годишния отчет за дейността.

141. Отбелязва, че Комисията счита, въз основа на направения от нея преглед, че работата на 40 национални одитни органа, отговарящи за одита на 90 % от разпределените средства по ЕФРР/Кохезионния фонд за програмния период 2007—2013 г., по принцип е надеждна.

Системи за управление и контрол (СУК)

142. Призовава Комисията да предостави допълнителни насоки и техническа помощ на държавите членки; изисква от Комисията и държавите членки да обърнат особено внимание на опростяването на процедурите, включително онези, свързани с бенефициентите, което може да бъде от полза както за одитите, така и за намаляването на процента на грешките, като паралелно с това се увеличава ефективността на системите за управление и контрол.

143. Приветства подобряването на управлението на фондовете от 2011 г. насам в Австрия, Чешката република и Румъния; изразява загриженост относно влошаването на управлението на ЕФРР в Словакия, Испания, Нидерландия и Обединеното кралство ( 39 )

144. Изтъква, че в 50 от 75 случая резервите са останали в сила за година или повече; призовава Комисията да предостави информация, за да се прецени дали слабостите и регионите са останали същите и да се установи защо националните управляващи органи не са съумели да коригират ефективно грешките.

145. Силно подкрепя преустановяването и временното спиране на плащания, което се използва от Комисията като ефективно превантивно средство за защита на финансовите интереси на Съюза.

146. Е запознат с разпоредбите в новата регулаторна рамка за програмния период 2014—2020 г., които предвиждат, че сериозните недостатъци по смисъла на Делегиран Регламент (ЕС) № 480/2014 на Комисията ( 40 ) , открити от Комисията или Сметната палата след предаването на отчетите, ще доведат до нетни финансови корекции за засегнатите програми; призовава Комисията да предостави списък с тези случаи навреме за процедурата по освобождаване от отговорност на Комисията за 2014 г.

147. Приветства по-строгите процедури за контрол и одит, предвидени в регулаторната рамка за програмния период 2014—2020 г., и по-специално по отношение на проверките и контрола на управлението преди заверяването на годишните счетоводни отчети на дадена програма и преди управляващите органи да предадат декларациите за управление на Комисията; отбелязва, че капацитетът на Комисията за предприемане на корективни действия беше подобрен допълнително чрез премахване на възможността държавите членки да използват повторно средствата, което доведе до нетни финансови корекции; приветства създаването на експертен център за изграждане на административен капацитет във връзка с европейските структурни и инвестиционни фондове; подкрепя по-силната ориентираност към резултати и концентрирането по теми на политиката на сближаване, което следва да гарантира преход от критериите, свързани с усвояване на средствата, към качество на разходите и към висока добавена стойност на съфинансираните операции.

148. Припомня параграф 165 от своята резолюция, придружаваща решението за освобождаване от отговорност на Комисията за 2012 г., в която Парламентът призова за хармонизиране на начина, по който се третират грешките при възлагане на обществени поръчки при споделено управление; приветства хармонизирането, предприето от Комисията в нейното Решение C(2013) 9527 от 19 декември 2013 г. за установяване и одобряване на насоките за определяне на финансовите корекции от страна на Комисията по отношение на разходите, финансирани от Съюза в рамките на споделеното управление, в случаите на неспазване на правилата за възлагане на обществени поръчки; посочва, че Директива 2014/24/ЕС на Европейския парламент и на Съвета ( 41 ) следва да бъде приложена от държавите членки до 18 април 2016 г.; счита, че това ще доведе до значителни промени в процедурите по възлагане на обществени поръчки и може да се наложат допълнителни методологически промени.

149. Отбелязва, че методологията на Сметната палата трябва да бъде последователна и да се прилага за всички области на управление; разбира, че по-нататъшното хармонизиране би могло да доведе до непоследователност в определенията на Сметната палата за незаконна операция при пряко и при споделено управление.

Финансови корекции

150. Отбелязва, че през 2013 г. Комисията е взела решение за финансови корекции в размер на 912 371 222 EUR по оперативните програми на държавите членки, от които 239,50 милиона евро за Чешката република, 147,21 милиона евро за Унгария и 95,47 милиона евро за Гърция.

151. Призовава Комисията да извърши постепенна оценка по време на изпълнението на проектите, предложени от държавите членки за финансиране от структурните фондове, и след тяхното приключване, която да включва одити на изпълнението, с цел да се повиши ефективността на проектите и да се подобрят проверките на използването на публични средства, с оглед разкриване на всяка злоупотреба и измамническо поведение по време на изпълнението на проектите.

152. Призовава Комисията да осигури механизъм за обмен на информация между националните компетентни органи по надзора, за да стане възможна съпоставката на счетоводните записи за сделки между две или повече държави членки с цел борба срещу международните измами, засягащи структурните фондове и, с оглед на новите разпоредби на многогодишната финансова рамка за периода 2014—2020 г., засягащи европейските структурни и инвестиционни фондове като цяло (Европейския социален фонд (ЕСФ), Кохезионния фонд (КФ), Европейския земеделски фонд за развитие на селските райони (ЕЗФРСР), Европейския фонд за морско дело и рибарство (ЕФМДР)), за да се гарантира прилагането на хоризонтален подход по отношение на защитата на финансовите интереси на Европейския съюз.

153. Освен това отбелязва, че през програмния период 2007—2013 г. шест държави членки (Чешката република, Гърция, Испания, Унгария, Полша и Румъния) са отговорни за 75 % (равняващи се на 1 342 милиона евро) от потвърдените финансови корекции по ЕФРР/КФ и ЕСФ.

Отмяна на бюджетни кредити

154. Изразява съжаление, че през 2013 г. е трябвало да бъдат отменени бюджетни кредити за 397,8 милиона евро, като 296,7 милиона евро от тях само от Чешката република; счита, че отмяната на бюджетни кредити е в противоречие с доброто финансово управление; изразява загриженост, че някои региони продължават да не успяват да усвоят предоставените средства, и призовава Комисията да идентифицира проблемите, които стоят в основата на тази неспособност в съответните региони; призовава също Комисията да изготви и представи подробен план за повишаване на капацитета за усвояване на средствата в регионите с особено ниска степен на усвояване.

155. Посочва, че определянето на период на допустимост беше включено в новия регламент за програмния период 2014—2020 г. с цел да се определи срок, в който да бъдат направени инвестициите и да се насърчат органите, които отговарят за програмите, да направят своевременни инвестиции за създаване на работни места и растеж в ЕС; това ще намали риска от неусвояване в рамките на даден период на допустимост, а по този начин и риска от отмяна на бюджетни кредити.

Инструменти за финансов инженеринг

156. Отбелязва, че управителните органи на държавите членки са докладвали за общо 941 инструмента за финансов инженеринг (ИФИ), функциониращи към края на 2013 г. в 25 държави членки: 91 % са ИФИ за предприятия, 6 % за проекти за развитие на градската среда и 3 % за фондове за енергийна ефективност/енергия от възобновяеми източници; отбелязва, че в ИФИ са направени вноски от оперативни програми (ОП) на обща стойност 14 278,20 милиона евро, включително 9 597,62 милиона евро от структурните фондове; отбелязва, че само две години преди приключването едва 47 % от вноските от ОП, т.е. 6 678,20 милиона евро, са изплатени на крайни получатели.

157. Изразява загриженост относно констатациите на Комисията в нейния консолидиран годишен доклад за 2013 г. относно прилагането на ИФИ в съответствие с член 67, параграф 2, буква й) от Регламент (ЕО) № 1083/2006 на Съвета ( 42 ) , че управляващите органи в държавите членки не са предоставили пълна картина на изпълнението на ИФИ и че някои данни показват „неточности“ във връзка с данните за ИФИ в Унгария и Италия.

Гърция

158. Изразява безпокойство във връзка с изпълнението на приоритетните проекти в Гърция при управлението на работната група; отбелязва, че трябва да бъде ускорено изпълнението на 48 приоритетни проекта; отбелязва, че основните проблеми според Комисията са: а) закъснения на етапа на разработване, б) закъснения при издаването на разрешителни, в) прекратяването на договори поради липса на ликвидност на изпълнителите, и г) продължителни обжалвания пред съдилищата по време на процедурите за възлагане на обществени поръчки; поради това призовава Комисията да предостави актуална информация относно приоритетните проекти за доклада за последващите действия във връзка с процедурата по освобождаване от отговорност във връзка с изпълнението на бюджета за 2013 г.

Езеро Тразимено

159. Отбелязва, че през декември 2014 г. е проведена мисия на Европейската служба за борба с измамите за установяване на фактите, за да се разгледат евентуални нередности във връзка с помощта от Съюза за велосипедни алеи около езерото Тразимено в Италия; призовава Комисията да информира Парламента относно развитието по случая в своя доклад относно последващите действия във връзка с освобождаването от отговорност за 2013 г.

Приватизация на инфраструктурни проекти, финансирани със средства на Съюза

160. Отбелязва, че Съюзът е финансирал модернизирането на водоразпределителната мрежа в Скорков (Чешка република) със сума в размер на 1,1 милиона евро; изразява загриженост във връзка с факта, че общинските органи са възложили експлоатацията на водоразпределителната система на дружество, което вече управлява местната канализационна система; отбелязва, че последната също е съфинансирана със средства на Съюза (1,4 милиона евро) и че цената на снабдяването с питейна вода се е увеличила с 45 %; счита, че питейната вода е обществено благо и че всички граждани трябва да имат достъп до качествена питейна вода на разумна цена.

161. Призовава Комисията да информира Парламента за всички случаи, при които проекти, в които Съюзът има дял от поне 30 %, впоследствие са приватизирани.

Фонд „Солидарност“ на Европейския съюз

162. Отбелязва годишния доклад на Комисията за Фонд „Солидарност“ на Европейския съюз за 2013 г. ( 43 ) ; изразява изненада, че не са предприети действия във връзка с опасенията, изразени в Специален доклад № 24/2012 на Сметната палата и подкрепени в резолюцията на Парламента от 3 април 2014 г. относно специалните доклади на Сметната палата в рамките на освобождаването на Комисията от отговорност във връзка с изпълнението на бюджета за финансовата 2012 година ( 44 ) ; призовава Комисията да обясни как слабостите при отпускането на спешна помощ за региона Абруци, установени от Сметната палата, са отстранени в преразгледания регламент относно Фонд „Солидарност“ на Европейския съюз, който влезе в сила на 28 юни 2014 г., в частност по отношение на изготвянето на актуални национални планове за управление на бедствия, установяването на механизми за възлагане на обществени поръчки при извънредни ситуации, създаването на временни подслони в засегнатите от бедствия области и прехвърлянето в бюджета на Съюза на всички приходи, генерирани от проекти по Фонд „Солидарност“.

Мерки, които трябва да бъдат предприети

163. Призовава Комисията да докладва подробно относно напредъка, постигнат при системите за управление и контрол, считани за частично ефективни през 2013 г., като направи това навреме за процедурата по освобождаване от отговорност във връзка с изпълнението на бюджета за 2014 г. ( 45 )

164. Призовава Комисията, в съответствие с препоръката на Сметната палата, да извърши оценка на „контролите от първо ниво“, прилагани през програмния период 2007—2013 г. съгласно член 32, параграф 5 от Финансовия регламент; призовава Комисията да добави оценка на надеждността на информацията, предоставена от сертифициращите органи в държавите членки, към годишния отчет за дейността на ГД „Регионална и селищна политика“; приветства оценките, извършени от 2010 г. насам посредством целеви одити на високорискови програми в контекста на одитното ѝ проучване „Постигане на гаранции“.

165. Призовава Сметната палата да представи на Парламента подробен доклад относно промяната на процента грешки (по години, секторни политики и държави членки) през целия период на предходната многогодишна финансова рамка (2007—2013 г.).

166. Призовава Комисията да изиска от одитните органи да потвърждават достоверността на данните относно финансовите корекции, докладвани от сертифициращите органи за всяка оперативна програма; счита, че тази подробна информация следва да се публикува в приложение към годишния отчет за дейността на ГД „Регионална и селищна политика“.

167. Призовава Комисията последователно да оповестява в своя годишен отчет за дейността причините, поради които не са изразени резерви (или са изразени резерви с по-малък финансов ефект) в случаите, когато това се дължи на изключения от приложимите насоки на Комисията или на одобрени одитни стратегии.

168. Подкрепя препоръката на Сметната палата, че Комисията следва да изисква от държавите членки да включват в своите декларации за управлението (съгласно член 59, параграф 5, буква а) от Финансовия регламент) изрично потвърждение относно ефективността на контролите от първо ниво, прилагани от управляващите и сертифициращите органи.

169. Призовава Комисията да изиска от националните органи да предоставят обратна информация относно това дали установените цели на проектите в областта на ЕФРР/КФ и ЕСФ са били постигнати; счита, че това следва да бъде направено по такъв начин, че регистрираните дати да са съпоставими на равнището на Съюза; счита, че гражданите, засегнати от изпълнението на целите на проекта, следва да получат възможност да направят оценка на проекта след неговото завършване.

170. Призовава Комисията да изясни „неточностите“ в ИФИ и да направи подробна оценка на резултатите в годишния отчет за дейността на ГД „Регионална и селищна политика“ за 2014 г.

171. Признава усилията на Комисията за преминаване към култура, насочена към постигането на резултати; поради това изисква от Комисията (ГД „Регионална и селищна политика“) да включи в своя план за управление и годишния отчет за дейността оценка на работата си във връзка с увеличаването на ефикасността, ефективността и въздействието на политиката на сближаване; приканва Комисията, освен свързания с изпълнението на бюджета подход, да проверява резултатите спрямо поставените цели и да използва по-добре оценките, както и да оказва подкрепа на държавите членки и техните управляващи органи за повишаването на качеството на докладите им за оценка; подчертава в този контекст необходимостта в бъдеще да се разглеждат и оценяват резултатите от проектите, възвращаемостта на инвестициите и реалната добавена стойност за икономиката, заетостта и регионалното развитие.

Заетост и социални въпроси

„ЕС 2020“

172. Подчертава, че ресурсите по линия на ЕСФ допринасят в значителна степен за постигане на целите в областта на заетостта и социалната политика; отбелязва, че за тези цели за отчетната година са били предоставени заеми за плащания на стойност 14,1 милиарда евро, 98 % от които чрез ЕСФ; счита обаче, че е необходимо да се направи одит на дейността на фонда, за да се оцени не толкова степента на усвояване на средствата от фонда, колкото действителният му капацитет за създаване на работни места и за реинтеграция на безработните лица на пазара на труда; призовава до края на годината да бъде представен подробен анализ на дейността, с който да бъде обвързана политическата оценка на ЕСФ.

173. Приветства приноса за постигането на тези цели чрез проекти, финансирани по линия на ЕСФ; подчертава значението на ЕСФ за инвестициите в мерки за създаване на работни места и борба с безработицата, в човешки капитал, образование и обучение, социално приобщаване и достъп до социални услуги.

174. Посочва факта, че съгласно Регламент (ЕО) № 1083/2006, средства от ЕСФ не могат да бъдат използвани за прехвърляне на работни места от една държава членка в друга; настоява Комисията и държавите членки да извършват надлежни проверки, за да гарантират, че със средства на Съюза не се злоупотребява по този начин.

175. Отбелязва, че намерението на държавите членки да усвояват средства от Съюза следва да бъде насочено към постигането на резултати и цели, подкрепяни от ЕСФ и не следва да влияе на последователното прилагане на ефективен контрол, което, особено в края на периода на допустимост, може да доведе до неоткриване на нарушения на правилата и впоследствие на финансиране на проекти, които са твърде скъпи, зле изпълнявани или с малка вероятност да постигнат желания резултат.

176. Подчертава, че намаляването на младежката безработица е особено наложително; приветства факта, че повече от 12,4 милиарда евро от ЕСФ и инициативата за младежка заетост са заделени за борбата срещу младежката безработица през новия програмен период; призовава Комисията да подкрепи държавите членки при изпълнението на фондовете на Съюза и да гарантира, че тези средства ще бъдат изразходвани за предвидената цел; призовава Комисията да създаде система за програмния период 2014—2020 г., която дава възможност за изготвяне на доклади относно напредъка, постигнат в интегрирането на хора или групи от населението в неравностойно положение (напр. младежи, хора в напреднала възраст, дългосрочно безработни, роми) в сферата на заетостта.

Ромско население

177. Изтъква, че финансовите средства, които са на разположение за интегрирането на ромите, невинаги са били изразходвани за тази цел; изразява загриженост, че много роми се сблъскват с дискриминация и социално изключване, като живеят в много лоши социално-икономически условия; също така е особено загрижен във връзка с информацията, че според проучване, проведено от Агенцията на Европейския съюз за основните права през 2012 г. ( 46 ) , в 90 % от ромските домакинства средните доходи са били под националните прагове на бедност, и че средно около 45 % от ромите живеят при много лоши жилищни условия.

178. Призовава Комисията да подкрепя ефективното прилагане на национални стратегии за интегриране на ромите на местно и регионално равнище и да гарантира насочването на бюджетните разходи към постигане на целите, залегнали в основните политики.

Грешки

179. Отбелязва, че от 182-те операции, които Сметната палата е одитирала, 50 операции (27 %) са засегнати от грешки; отбелязва, че въз основа на 30 грешки, които Сметната палата е измерила количествено, тя счита, че вероятният процент грешки е в размер на 3,1 % (3,2 % през 2012 г.). отбелязва, че в 13 случая на количествено измерими грешки, допуснати от крайните бенефициенти, националните органи са разполагали с достатъчно информация, за да предотвратят, открият и коригират грешките преди да декларират разходите пред Комисията; отбелязва, че ако цялата тази информация е била използвана за коригиране на грешките, вероятният процент грешки по тази глава е щял да бъде с 1,3 процентни пункта по-нисък; подчертава, че държавите членки носят важна отговорност за правилното и законосъобразно изпълнение на бюджета на Съюза, когато отговарят за управлението на финансовите средства на Съюза.

180. Отбелязва, че в годишния доклад на Сметната палата се отчита лек спад на вероятния процент на грешки в областта на заетостта и социалните въпроси — от 3,2 % през 2012 г. на 3,1 % през 2013 г.; отбелязва, че този процент на грешки остава вторият най-нисък сред всички области на политиката и очаква по-нататъшно намаление на процента на грешки през следващите няколко години.

181. Отбелязва, че грешките за тази група политики са свързани, както и в предходните години, с недопустими разходи (93 %, в това число надценени административни разходи, наддекларирани разходи за персонал и неправилно изчислени разходи) и неспазването на правилата за възлагане на обществени поръчки (7 %).

182. Отбелязва препоръката на Сметната палата Комисията да проследява заедно с държавите членки отстраняването на слабостите, установени в основания на риска тематичен одит на проверките на управлението, проведен от ГД „Трудова заетост, социални въпроси и приобщаване“ и приветства новите насоки, разработени от Комисията за по-нататъшно укрепване на надеждността на проверките на управлението през програмния период 2014—2020 г.; отбелязва, че тези насоки, които се основават на поуките, извлечени от предишния програмен период, са били представени на държавите членки и ще бъдат публикувани през първата половина на 2015 г.; подчертава, че е много важно органите на държавите членки да използват информацията, с която разполагат, за откриване и коригиране на грешките преди да декларират пред Комисията разходите за възстановяване, което значително ще намали процента грешки в областта на заетостта и социалните въпроси.

183. Насърчава ГД „Трудова заетост, социални въпроси и приобщаване“ да следва целта си по отношение на ЕСФ и да премине от положение, при което е необходимо коригиране на грешки, към такова, при което грешките се предотвратяват, и подкрепя усилията на ГД „Трудова заетост, социални въпроси и приобщаване“ да помогне на държавите членки с най-висок процент на грешки по линия на ЕСФ да подобрят системите си, като използват най-добрите налични практики; отбелязва в тази връзка, че административният капацитет и организацията на ГД „Трудова заетост, социални въпроси и приобщаване“ следва да съответстват на нейната работа и отговорности по отношение на държавите членки.

Надеждност на отчетите на държавите членки

184. Изразява съжаление, че неправилните „контроли от първо ниво“ от националните системи за управление и контрол продължават да бъдат основен източник на грешки; е дълбоко обезпокоен от факта, че държавите членки явно не са толкова внимателни при разходването на средствата на Съюза, отколкото при разходването на своите национални бюджети, въпреки че носят важна отговорност за правилното и законосъобразно изпълнение на бюджета на Съюза, когато отговарят за управлението на финансовите средства на Съюза; отбелязва, че следните програми са показали особени системни слабости: Полша, Испания (Кастилия и Леон), Румъния, Португалия, Италия (Сицилия), Германия (на федерално равнище), Германия (Тюрингия), Чешката република и Унгария; отбелязва, че освен това тематични одиторски проверки на Комисията са разкрили слабости в системите за управление и контрол на оперативните програми за Ирландия (човешки инвестиционен капитал), Словакия (образование) и Испания (община Валенсия).

185. Посочва, че когато е направила преглед на процентите грешки, съобщени от държавите членки (ДЧ) в техните годишни доклади за контрол (ГДК), Комисията е увеличила процента на грешки с повече от 2 % за следните оперативни програми (ОП): Държава членка Номер на ОП Междинни плащания през 2013 г. в евро Процент на грешки съгласно ГДК на ДЧ (%) Корекция, нанесена от Комисията (%) Разлика (%) IT 2007IT052PO009 Болцано 934 530 4,95 7,11 2,16 CZ 2007CZ052PO001 Адаптивност — Прага 3,58 6,45 2,87 SK 2007SK05UPO002 ОП за заетост и социална интеграция 86 718 231 1,65 4,66 3,01 UK 2007UK052PO002 Равнини и планини Шотландия 74 251 497 1,95 10,59 8,64 IT 2007IT052PO001 Абруци 0,2 15,9 15,88 ES 2007ES052PO011 Ла Риоха 0,38 37,76 37,38 В допълнение Комисията счита ГДК за следните ОП за напълно ненадеждни, което е довело до корекция с фиксирана ставка: Държава членка Номер на ОП Междинни плащания през 2013 г. в евро Процент на грешки съгласно ГДК на ДЧ (%) Корекция с фиксирана ставка, наложена от Комисията (%) Разлика (%) LU 2007LU052PO001 Оперативна програма по ЕСФ 4 285 659 0,46 2,0 1,54 IT 2007IT051PO001 Кампания 77 486 332 0,38 2,0 1,62 BE 2007BE052PO001 Немскоезична общност 0,0 2,0 2 ES 2007ES052PO002 Кастилия и Леон 10 607 012 0,0 2,0 2,0 BE 2007BE052PO003 Федерална държава 3,66 5,0 1,34 IT 2007IT051PO007 НОП Образование 78 589 393 0,4 5,0 4,6 BE 2007BE052PO005 Фландрия 118 201 220 1,61 10,0 8,39 UK 2007UK051PO002 Западен Уелс и долини 149 600 091 0,36 10,0 9,64 UK 2007UK052PO001 Източен Уелс 9 476 602 0,36 10,0 9,64 IT 2007IT052PO012 Тоскана 61 978 561 1,11 25 23,89 IT 2007IT052PO016 Сардиния 23 478 530 0,13 25 24,87

186. Приветства в тази връзка конкретните действия, предприети от Комисията за намаляване на установените рискове, които включват както превантивни, така и корективни мерки, и основаните на риска одити, проведени от ГД „Трудова заетост, социални въпроси и приобщаване“;

187. Приветства факта, че Комисията е продължила да прилага през 2013 г. стриктната си политика за временно спиране и преустановяване на плащанията; счита, че в този контекст трябва да се отбележи, че през 2013 г. Комисията е приложила финансови корекции в размер на 842 милиона евро, от които 153 милиона евро за периода 1994—1999 г., 472 милиона евро за периода 2000—2006 г. и 217 милиона евро за периода 2007—2013 г.; отбелязва, че през тези три програмни периода най-големи финансови корекции са приложени по отношение на следните държави членки: Държава членка Кумулативни приети/решени финансови корекции (в млн. евро) Кумулативни приложени финансови корекции (в млн. евро) Италия 497,7 497,7 Румъния 312,1 299,1 Испания 1 070,1 1 064,3

188. Отбелязва освен това, че годишният отчет за дейността на ГД „Трудова заетост, социални въпроси и приобщаване“ съдържа резерва по отношение на плащанията, извършени за програмния период 2007—2013 г. за изложена на риск сума в размер на 123,2 милиона евро през 2013 г.; отбелязва, че тази резерва обхваща 36 от 118 оперативни програми по ЕСФ (в сравнение с 27 от общо 117 ОП през 2012 г.): Програмен период 2007—2013 г. Държава членка Номер на ОП Наименование Резерва БЕЛГИЯ 2007BE051PO001 Конвергенция — Ено Пълна 2007BE052PO002 Тройка Валония-Брюксел Пълна 2007BE052PO003 Федерална държава Засягаща репутацията 2007BE052PO004 Брюксел-столица: заетост и социално сближаване Засягаща репутацията 2007BE052PO005 Фландрия Пълна ЧЕШКА РЕПУБЛИКА 2007CZ052PO001 Адаптивност — Прага Засягаща репутацията 2007CZ05UPO001 Човешки ресурси и заетост Частична, засягаща репутацията ФРАНЦИЯ 2007FR052PO001 Национална оперативна програма по ЕСФ Частична ГЕРМАНИЯ 2007DE051PO002 Мекленбург-Предна Померания Пълна 2007DE052PO003 Берлин Пълна ИРЛАНДИЯ 2007IE052PO001 Инвестиции в човешки капитал Частична, засягаща репутацията ИТАЛИЯ 2007IT051PO001 Кампания Пълна 2007IT051PO007 НОП Образование Пълна 2007IT052PO001 Абруцо Частична, засягаща репутацията 2007IT052PO009 Болцано Пълна 2007IT052PO012 Тоскана Пълна 2007IT052PO016 Сардиния Пълна ПОЛША 2007PL051PO001 Оперативна програма за човешки капитал Частична РУМЪНИЯ 2007RO051PO001 Развитие на човешките ресурси Пълна СЛОВАКИЯ 2007SK05UPO001 ОП Образование Частична 2007SK05UPO002 ОП Заетост и социална интеграция Частична, засягаща репутацията ИСПАНИЯ 2007ES051PO003 Екстремадура Частична 2007ES051PO005 Андалусия Пълна 2007ES052PO003 област Валенсия Засягаща репутацията 2007ES052PO004 Арагон Пълна 2007ES052PO005 Балеарски острови Пълна 2007ES052PO007 Каталуня Засягаща репутацията 2007ES052PO008 Мадрид Частична, засягаща репутацията 2007ES052PO011 Ла Риоха Засягаща репутацията 2007ES05UPO001 Адаптивност и заетост Частична 2007ES05UPO002 Борба срещу дискриминацията Частична 2007ES05UPO003 Техническа помощ Частична ОБЕДИНЕНО КРАЛСТВО 2007UK051PO002 Западен Уелс и долини Пълна 2007UK052PO001 Източен Уелс Пълна 2007UK052PO002 Равнини и планини Шотландия Пълна 2007UK052PO003 Северна Ирландия Частична Програмен период 2000—2006 г. Държава членка Номер на ОП Наименование Резерва ФРАНЦИЯ 1999FR053DO001 Национална цел 3 Засягаща репутацията 2000FR162DO021 Нор-Па-дьо-Кале ИТАЛИЯ 1999IT161PO006 Калабрия ШВЕЦИЯ 1999SE161DO001 Норботен и Вастерботен ОБЕДИНЕНО КРАЛСТВО 1999GB161DO005 Планини и острови Шотландия 2000GB162DO013 Западна Шотландия

189. Изтъква, че в 30 от 79 случая резервите са останали в сила за година или повече, без да се вземат предвид повтарящите се резерви, изразени за същите програми; призовава Комисията да предостави информация, за да се прецени дали слабостите и регионите са останали същите и да се прецени защо националните управляващи органи не са съумели да коригират ефективно грешките; отбелязва повтарящите се резерви в Белгия (регионална конкурентоспособност и трудова заетост, заетост и социално сближаване), Германия (Тюрингия и Берлин), Ирландия (инвестиции в човешки капитал), Италия (Кампания; умения и развитие), Словакия (образование), Испания (Екстремадура, Андалусия, Балеарски острови, Каталуня, Ла Риоха; адаптивност и заетост, борба срещу дискриминацията, техническа помощ) и Обединеното кралство (Планини и острови Шотландия, Равнини и планини Шотландия); в този контекст пита Комисията защо посочените резерви се изразяват отново и отново и какви мерки е предприела Комисията, за да коригира положението.

190. Изтъква факта, че междинните плащания за оперативните програми за периода 2007—2013 г. на стойност 2 159,4 милиона евро са засегнати от резервите; отбелязва, че Комисията е изчислила размера на изложените на риск суми за 2013 г. на 123,3 милиона евро.

191. Подкрепя Сметната палата, когато тя призовава Комисията последователно да оповестява в своя годишен отчет за дейността причините, поради които не са изразени резерви (или са изразени резерви с по-малък финансов ефект) в случаите, когато това се дължи на изключения от приложимите насоки на Комисията или на одобрени одитни стратегии.

192. Продължава да изпитва безпокойство относно системните слабости в испанските и италианските системи за управление и контрол, като положението се утежнява от наличието на децентрализирани държавни структури и такива, на които са делегирани правомощия;

193. Изисква ГД „Трудова заетост, социални въпроси и приобщаване“ да включи в своя годишен отчет за дейността таблицата относно националните ГДК, предоставена в отговор на въпрос № 19 от въпросника във връзка с освобождаването от отговорност.

194. Призовава Комисията да гарантира намирането на решение от страна на отговорните за управлението на структурните фондове национални органи на проблема с по-високите разходи за персонал за проекти на Съюза, отколкото за проекти, финансирани на национално равнище.

195. Запознава се надлежно с годишния доклад на Сметната палата относно изпълнението на бюджета, по-специално по отношение на заетостта и социалните въпроси, но изразява съжаление относно ограниченото внимание, което е отделено на равенството между половете в тези области, както и недостатъчното съсредоточаване върху заетостта, социалната солидарност и равенството между половете в тазгодишните специални доклади на Сметната палата.

196. Подновява искането си за по-нататъшно разработване на специфични, свързани с пола показатели и данни, които да позволят извършването на оценки на общия бюджет на Съюза от гледна точка на прин